**Dotácia na školskú stravu, zmena od 1.9.2021**

Riaditeľstvo Základnej školy s materskou školou Vitanová oznamuje rodičom žiakov, ktorí budú v škol. roku 2021/2022 navštevovať základnú školu a posledný ročník MŠ (predškoláci):

Dňa 01.08.2021 nadobudnú účinnosť právne úpravy zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov (ďalej len „zákon o dotáciách“), ktorými sa plošne ukončuje poskytovanie dotácie na stravu v ZŠ a poslednom ročníku MŠ – „obedy zdarma“.

**Od škol. roka 2021/2022 bude poskytovaná dotácia na stravu len deťom:**

* + **ak je rodina v hmotnej núdzi,**alebo
	+ **ak je príjem rodiny najviac vo výške životného minima,** alebo
	+ **ak si ani jeden člen domácnosti neuplatnil nárok na daňový bonus.**

**Aké potvrdenie je potrebné predložiť pre „obedy zdarma“?**

* Ak je rodina v hmotnej núdzi: Potvrdenie Vám na požiadanie vystaví Úrad práce sociálnych vecí a rodiny v Tvrdošíne, oddelenie hmotnej núdze.
* Ak je príjem rodiny najviac vo výške životného minima: Potvrdenie Vám na požiadanie vystaví Úrad práce sociálnych vecí a rodiny v Tvrdošíne, oddelenie hmotnej núdze.
* Ak si ani jeden člen domácnosti neuplatnil nárok na Daňový bonus prinesie vyplnené a podpísané čestné vyhlásenie: [**Čestné vyhlásenie k dotácii na školskú stravu od 1.9. 2021.docx**](https://cloud5r.edupage.org/cloud/cestne_vyhlasenie_k_dotacii_na_skolsku_stravu_od_1.9._2021.docx?z%3ACgFLY3P4x5kYmjeJwyjabfRSjimU0f1jDPq9p09P7YbKI6puG2csu4oPYioZ4OBG)**. Tlačivo je zverejnené na webstránke základnej školy Vitanová a bude tiež k dispozícii na Obecnom úrade Vitanová.**

**Potvrdenia, resp. Čestné vyhlásenie je potrebné priniesť osobne na Obecný úrad Vitanová do 6.8. 2021 (piatok) alebo ich poslať poštou.**

Pozor: Ak nastane zmena a zákonný zástupca požiada o daňový bonus v priebehu roka alebo na konci zúčtovacieho obdobia a neoznámi to škole (rodič poberá dotáciu na školskú stravu a zároveň uplatňuje aj daňový bonus), v tom prípade finančné prostriedky na školskú stravu boli dieťaťu poskytované neoprávnene od dátumu uplatnenia si daňového bonusu a zákonný zástupca je povinný vrátiť všetky finančné prostriedky, ktoré čerpal.

**Zákonní zástupcovia, ktorí nespĺňajú ani jednu z vyššie uvedených podmienok, hradia poplatok za školskú stravu v plnej výške. Výška stravného bude zverejnená pred začiatkom šk. roka 2021/2022.**

Vedenie školy